En knæskade hæmmede Mikkel Hansen op til VM-finalen mod Frankrig. Samme skade gør nu, at den danske Aalborg-stjerne er i tvivl om, hvorvidt han kan spille topkampen mod GOG lørdag eftermiddag. - Det ved jeg faktisk ikke endnu, men det må vi se på i dag (torsdag, red.). - Jeg skal lige igennem et par tests for at se, hvor langt jeg er nået i forhold til, om jeg kan spille. Og hvis jeg spiller, hvor meget jeg så kan, siger Mikkel Hansen til TV 2 Nord. Knæskaden kom efter et overstræk i VM-semifinalen mod Spanien. I finalen mod franskmændene var knæet tapet op, men det fungerede ifølge Hansen "ikke helt super", og han så kun banen i mindre end 18 minutter. Skal levere på et højere niveau Mens Mikkel Hansen vandt verdensmesterskabet med de danske håndboldherrer, så ved han også, at en anden opgave venter på klubplan. - Vi er stolte over det med landsholdet, men jeg har også en god forståelse for, at der skal leveres på lidt højere niveau her, end vi gjorde det første halve år, siger Mikkel Hansen. Selvom Aalborg ligger i toppen af håndboldligaen, a point med GOG, har nordjyderne ikke ramt topniveauet i Champions League, hvor de i øjeblikket ligger på sjettepladsen i Gruppe B. Særligt defensiven har haltet i perioder. Aalborgensernes seneste håndboldkamp var mod netop GOG, da de to mandskaber mødtes i kvartfinalen i pokalturneringen. Her vandt fynboerne, der formåede at sende hele 41 mål i kassen. Alligevel satser Mikkel Hansen på, at den gode VM-oplevelse kan give noget godt til holdet i jagten på det bedre spil. - Det håber jeg da. Jeg håber, det er noget, der personligt kan give noget selvtillid, som smitter af på flokken, siger Mikkel Hansen til TV 2 Nord. En vigtig kamp for ambitionerne Aalborg og GOG har udkæmpet store slag gennem de seneste mange år. Derfor forventer Henrik Møllgaard også, at det bliver en svær opgave lørdag. - Vi ved godt, at det altid er hårde kampe mod GOG. Vi får lov at kridte skoene, for de kommer blæsende, og det bliver en meget afgørende kamp i forhold til ambitionerne om at vinde grundspillet – men det gør det for begge hold, siger forsvarsgeneralen. Han tror samtidig på, at hjemmebanefordelen kan føre Aalborg-holdet frem. - Vi skal glæde os over, at det er Sparekassen Danmark Arena med 5000 mennesker, der er med os. Så jeg er sikker på, at de nok skal hjælpe os til en sejr. Topkampen mellem Aalborg og GOG spilles lørdag med start klokken 16.10. Opgøret kan ses på TV 2 og TV 2 PLAY.
Lørdag mødes Aalborg og GOG i herrernes håndboldliga. Det er endnu uvist, om Mikkel Hansen vil være kampdygtig.